送錢伯同寺丞守嚴陵
作者：樓鑰
朝代：宋

paragraphs: 去年送君來，今年送君歸。
君善全去就，我獨念別離。
君是忠孝家，襲紫傳金龜。
門戶二百年，所寄在一夔。
少年便老蒼，況今更險夷。
不獨妙言語，理窟深莫窺。
健筆照手澤，典刑從可知。
向來御祥琴，欲把江海麾。
促召歸舊班，退食方委蛇。
世事等飄瓦，人情嘆燃萁。
向非渾金質，百煉豈不衰。
浩然賦歸歟，潔身而去之。
爲僚曾未幾，棄我忽若遺。
君既棄我去，謫僊復追隨。
陡去二良友，摻袪重分岐。
前別易再會，今見當何時。
才具素絕倫，涵養日以滋。
且爲牧嚴陵，赤手摩瘡痍。
歸來應不晚，青氈當屬誰。
願君厚自愛，歲寒尚相期。